Maijā Rīgā sāks būvēt Viestura prospekta un Meža prospekta divu līmeņu šķērsojumu. Tas ir Austrumu maģistrāles posms, kas savienos Gustava Zemgala gatvi ar Viestura prospektu.
Šķērsojuma būvniecību līdzfinansēs Eiropas Savienības TEN-T fonds.
Divu līmeņu satiksmes pārvads būs aptuveni kilometru garš un šķērsos Meža prospektu tā krustojumā ar Varoņu ielu. Tam būs divas braukšanas joslas katrā virzienā.
Šā gada maijā tiks veikti priekšdarbi jaunās trases sagatavošanai un sākti būvdarbi. Atklāta konkursa rezultātā būvdarbus veiks a/s "A.C.B.". Konkursa rezultātā būvdarbu izmaksas ir 10,87 miljoni latu (bez PVN). Saskaņā ar līgumu šķērsojuma būvniecību paredzēts pabeigt līdz 2011. gada oktobrim.
"Austrumu maģistrāles izbūve ir būtiska pilsētas centra atslogošanai no tranzīta satiksmes un iedzīvotāju mobilitātes uzlabošanai. Viestura prospekta un Meža prospekta divu līmeņu šķērsojums, 2008. gadā izbūvētais Austrumu maģistrāles posms no Gaujas ielas līdz Meža prospektam un patlaban būvniecības procesā esošais Gustava Zemgala gatves un Gaujas ielas divu līmeņu šķērsojums veidos tranzīta satiksmei piemērotu ceļu no Brīvības gatves uz Viestura prospektu un ostu. Plānots, ka autovadītāji to varēs pilnvērtīgi izmantot jau tuvāko gadu laikā," saka Rīgas domes Satiksmes departamenta direktors Edgars Strods.
Viņš arī norāda, ka šajos finansiāli grūtajos apstākļos Eiropas Savienības TEN-T fonda līdzfinansējums sniedz iespēju pašvaldībai secīgi turpināt jau astoņdesmitajos gados plānotās Austrumu maģistrāles būvniecību.
Saskaņā ar Rīgas attīstības plānu 2006.–2018. gadam Austrumu maģistrāle ir paredzēta kā viena no maģistrālo ielu tīkla sastāvdaļām. Tā uzņems tranzīta satiksmi, galvenās pilsētas starprajonu transporta slodzes un izvadīs tās uz ārējo ceļu tīklu. Austrumu maģistrāle savienos Dienvidu šķērsojumu ar Viestura prospektu, veidojot Rīgas centra apbraucamo ceļu. Tā būtiski atslogos Rīgas vēsturisko centru (īpaši 11. novembra krastmalu) no kravas transportlīdzekļu satiksmes.
Līdz šim ir izbūvēti vairāki Austrumu maģistrāles posmi: Gustava Zemgala gatves satiksmes pārvads pār dzelzceļu, Gustava Zemgala gatve posmā no Brīvības gatves līdz Ieriķu ielai, Gustava Zemgala gatve posmā no Gaujas ielas līdz Meža prospektam, Piedrujas iela posmā no Vietalvas ielas līdz Slāvu rotācijas aplim. Pēc Rīgas domes Satiksmes departamenta pasūtījuma šobrīd tiek projektēts pēdējais Austrumu maģistrāles posms no Ieriķu ielas līdz Vietalvas ielai.Maijā, sagatavojot jauno divu līmeņu šķērsojuma trasi būvdarbiem, būs nepieciešams izveidot ģeodēzisko atbalsta tīklu, atbrīvot būvlaukumu no kokiem un krūmiem, noņemt virsējo augsnes kārtu, sagatavot būvlaukumu pāļu dzīšanas iekārtas izvietošanai u.c.